73. ΑΠΟΦΑΣΗ ΥΠΟΥΡΓΩΝ  ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ  ΚΑΙ ΟΙΚΟΝΟΜΙΚΩΝ Αριθ. 0.400/20 της 8 Ιουν./12 Ιουλ. 1988 (ΦΕΚ Β΄475) Διοικητικά έγγραφα, τη γνώση των οποίων μπορούν να αρνηθούν στους πολίτες οι Υπηρεσίες του Υπουργείου Οικονομικών. Έχοντας υπόψη: α)Τις διατάξεις του άρθρ. 16 του νόμ.1599/86 (ΦΕΚ75Α) «Σχέσεις κράτους-πολίτη, καθιέρωση νέου τύπου δελτίου ταυτότητας και άλλες διατάξεις» και β)την ανάγκη της μη γνωστοποίησης μερικών διοικητικών εγγράφων στους πολίτες, για λόγους γενικότερου συμφέροντος, αποφασίζουμε: Εκτός από τις περιπτώσεις της παρ. 3 του άρθρ.16 του νόμ.1599/86, οι Υπηρεσίες του Υπουργείου Οικονομικών μπορούν να αρνούνται στους πολίτες την ικανοποίηση του δικαιώματος για γνώση και των παρακάτω διοικητικών εγγράφων. Α΄ ΓΕΝΙΚΑ α)Υπηρεσιακές Εισηγήσεις και Εκθέσεις Επιτροπών και Ομάδων Εργασίας που αποτελούν προπαρασκευαστικές ενέργειες για φορολογικά θέματα που πρόκειται να ρυθμιστούν νομοθετικά. β)Εκθέσεις Επιθεωρητών που αναφέρονται στο ελεγκτικό και βεβαιωτικό έργο των περιφερειακών υπηρεσιών του Υπουργείου Οικονομικών και της Υπηρεσίας Ελέγχου Διακίνησης Αγαθών (ΥΠΕΔΑ) και των Παραρτημάτων αυτής καθώς και στην υπηρεσιακή ικανότητα του προσωπικού. γ)Προτάσεις και εισηγήσεις υπαλλήλων και Υπηρεσιών για τη διοικητική επίλυση παρουσιαζομένων προβλημάτων. δ)Τα στοιχεία των φακέλων που τηρούνται από τη Νομική Υπηρεσία για υποθέσεις της αρμοδιότητάς της. Β΄ ΕΙΔΙΚΑ 1.Δ/νση Δημοσίων Κτημάτων-Δ/νση Τεχνικών Υπηρεσιών α)Οι εντολές έρευνας για την εξακρίβωση δικαιωμάτων του Δημοσίου σε ακίνητα. β)Οι εκθέσεις που αφορούν έρευνες ιδιοκτησιακού καθεστώτος ακινήτων του Δημοσίου. γ)Οι εισηγήσεις στο Γνωμοδοτικό Συμβούλιο Δημοσίων Κτημάτων και οι γνωμοδοτήσεις αυτού. δ)Οι γνωμοδοτήσεις, οι οδηγίες, τα πρακτικά και εν γένει η αλληλογραφία των οργάνων των Νομικών Υπηρεσιών Διοίκησης πάνω σε θέματα που άπτονται οπωσδήποτε δημοσίων κτημάτων και των δικαιωμάτων του Δημοσίου επί ακινήτων. ε)Το περιεχόμενο γενικά των φακέλων που αφορούν οπωσδήποτε δημόσια κτήματα, πλην των στοιχείων εκείνων που αναφέρονται σε διαφορές του δημοσίου που έχουν κριθεί με αμετάκλητη δικαστική απόφαση και μόνο ως προς τους αντίδικους του Δημοσίου στις σχετικές δίκες ή τους καθολικούς και ειδικούς διαδόχους αυτών στα κριθέντα δικαιώματα. 2.Δ/νση Διαχείρισης Ανταλλαξίμων Μουσουλμανικών Κτημάτων (ΔΑΜΚ) α)Οι εκθέσεις έρευνας για την ανταλλαξιμότητα ή μη κτημάτων. β)Οι εισηγήσεις προς το Γνωμοδοτικό Συμβούλιο επί απαιτήσεων κατά της Ανταλ. Περιουσίας και οι γνωμοδοτήσεις του Συμβουλίου αυτού. γ)Όλα γενικά τα στοιχεία και η αλληλογραφία δημοσίων υπηρεσιών που είναι περιεχόμενο φακέλων περί ανταλλαξίμου κτήματος. 3.Δ/νσεις Εκκαθάρισης και Εποπτείας Εθνικών Κληροδοτημάτων α)Οι εισηγήσεις προς την Επιτροπή και το Συμβούλιο Εθνικών Κληροδοτημάτων και οι γνωμοδοτήσεις των οργάνων αυτών. β)Στοιχεία που τηρούνται ή βρίσκονται στη διάθεση των Διευθύνσεων Εθνικών Κληροδοτημάτων και έχουν σχέση με τη νομική και περιουσιακή κατάσταση και τις έννομες σχέσεις των κοινωφελών περιουσιών, που αποτελούν ή όχι κοινωφελή ιδρύματα, καθώς και το περιεχόμενο αλληλογραφίας των Διευθύνσεων αυτών με τα όργανα των Νομικών Υπηρεσιών Διοίκησης ή με τις λοιπές δημόσιες υπηρεσίες ή όργανα του Κράτους ή με τους διαχειριζόμενους ή διοικούντες κοινωφελείς περιουσίες. 